Ko nduexion kainxin chujni ndabithuꞌe tuenxin ndachaon binthegikon na̱ ixin kain chujni bakao Jesús sabikao na̱ thi nakuaxinxon ntha barko beꞌe nthi̱ꞌa̱ ko bikon na̱ ixin Jesús kjuiꞌa ngain na̱.
Aro kanxion ntha barko juixin rajna Tiberias biji ntha chiaon thi juinenxin na̱ niuthja,
nio binchenchaon Jesús.
Ko are chujni bikon na̱ ixin Jesús ko ni bakao jeꞌe ibintheꞌa na̱ nthi̱ꞌa̱,
kain chujni kuani na̱ ntha barko ko sakjui na̱ ngain rajna Capernaum ixin bikjee na̱ Jesús.
Ko are ubiji na̱ tuenxin jinda,
betan na̱ Jesús ko banchiangiꞌi na̱:
—Suixin ke tjaago,
¿kensa juiꞌi nthiꞌi?
Aro Jesús ndachro ngain na̱:
—Jaan ndua thi rindathjo ra ixin jaꞌa ra thjee ni ra aro jeꞌa ixin thi naꞌa bikunxin ra binthaꞌa,
jaꞌa ra thjee ni ra ixin juinthe ra ko jian kujaꞌa ra.
Ko ncheꞌe ra xra,
aro jeꞌa ixin thi jine ni ixin yaa ndathjexin,
ncheꞌe ra xra ixin thi nchekjan ni inaa chujni narua ko xruꞌin nchaꞌon tsjexin.
Ko jaꞌan thi Xii juixin ngajni,
ruchjaꞌa ra jeꞌe mee ixin Ndo Dio Ndudana chjana ndo juachaxin mee.
Kuthimejan banchiangi na̱ ko ndachro na̱:
—¿Keꞌe rinao Ndo Dio ixin jaꞌan ná sinthaꞌa ná?
Ko Jesús ndachro:
—Ndo Dio rinao ndo ixin jaꞌa ra dithikaon ni ra jaꞌan,
thi jeꞌe ndo ruaꞌan ndo.
Kuthimejan banchiangiꞌi na̱ Jesús ko ndachro na̱:
—¿Keꞌe thi xra naꞌa dikunxin ná sincheꞌe jaꞌa,
ixin jaꞌan ná sithikaꞌon ná?
¿Keꞌe nchao sincheꞌe?
Ni ndo dachriꞌna ná xrachrjen juine na̱ maná ngain jna thi xruꞌin jii,
jañaa inchin jitaxin ngain Xruen Ndo Dio:
“Ngajni xinkajinxin niuthja bajon ndo juine na̱.”
Ko Jesús ndachro:
—Jaꞌan ndua thi rindathjo ra ixin jeꞌa Moisés thi chjaa ra niuthja juixin ngajni,
Ndudana dajon ndo thi niuthja ndua juixin ngajni.
Ko niuthja dajon Ndo Dio,
mee thi juixin ngajni ko jeꞌe nchekjan chujni inaa chujni narua.
Kuthimejan ndachro na̱:
—Nchana ná,
kainxin nchaꞌon chjana ni ra niuthja yaa.
Ko Jesús ndachro ngain na̱:
—Jaꞌan thi niuthja nchegechon chujni.
Thi chujni tsii ngajin xruꞌin nchaꞌon seꞌen na̱ jintha,
ko thi sithikaon na jaꞌan xruꞌin nchaꞌon seꞌen jinda.
Aro undathjo ra,
maski ubikon ni ra,
jaꞌa ra dithikaonꞌa ni ra.
Kainxin chujni chjana Ndudana,
tsii na̱ ngajin,
ko kain chujni thii ngajin,
jaꞌan sayaa na̱.
Ixin jaꞌan juixin ngajni ko jeꞌa ixin sinthaꞌa thi jaꞌan rinaꞌo,
jaꞌan juiꞌi ixin sinthaꞌa thi rinao thi ruaꞌan na nthiꞌi.
Ko thi rinao thi ruaꞌan na nthiꞌi,
mee ke xruꞌin chujni chjana ndo sinthatjaan,
ixin jaꞌan sinthaxechon chujni mee ngain thi nchaꞌon are ndatsjexin nunthe.
Ixin Ndudana rinao ndo ixin kain chujni satsuan na na̱ jaꞌan,
thi Xeꞌen ndo,
ko sithikaon na̱ ngajin,
rukjan na̱ inaa chujni narua ko xruꞌin nchaꞌon tsjexin,
ko jaꞌan sinthaxechon na̱ ngain thi nchaꞌon are ndatsjexin nunthe.
Ko ni judío kuexiꞌin na̱ nichja na̱ jianꞌa ixin Jesús ixin jeꞌe ndachro:
“Jaꞌan thi niuthja juixin ngajni.”
Ko ndachro na̱:
—¿Ajeꞌa jiꞌi Jesús,
thi xi tsiꞌi José?
Jaꞌan ná chunxin ná ndudee ko janee.
¿Kexreen jeꞌe nchao rundachro ixin jeꞌe juixin ngajni?
Kuthimejan Jesús ndachro ngain na̱:
—Inichjaꞌa ra jañaa.
Xruꞌin chujni nchao tsii ngajin,
ja̱ jeꞌa Ndudana thi tsiaꞌo na na̱,
ko jaꞌan sinthaxechon chujni mee ngain thi nchaꞌon are ndatsjexin nunthe.
Ngain xroon dikji̱n ni bagayée juajnee Ndo Dio ndachro:
“Ndo Dio sinchekueꞌen kain chujni.”
Mexinxin kain chujni kuiꞌin thi ndachro Ndudana ko kuangi ngain jeꞌe ndo,
chujni mee thii na̱ ngajin.
’Xruꞌin chujni bikon Ndudana,
jeꞌo jaꞌan thi juixin ngajni,
bikon ndo.
Jaꞌan ndua thi rindathjo ra,
thi chujni dithikaon ngajin,
chujni mee rukjan na̱ inaa chujni narua thi xruꞌin nchaꞌon tsjexin.
Jaꞌan thi niuthja nchegechon chujni.
Ni ndo dachriꞌa ra xrachrjen juine na̱ maná ngain jna thi xruꞌin jii,
ko maski juine na̱ jeꞌe na̱ ndabeꞌen na̱.
Aro jaꞌan thi niuthja juixin ngajni,
ko thi sine niuthja jiꞌi,
chujni mee isenꞌa.
Jaꞌan thi niuthja jichon juixin ngajni.
Thi chujni sine niuthja jiꞌi,
chujni mee sechon kainxin nchaꞌon,
ko thi niuthja jaꞌan sajon,
mee nthauꞌna,
ko jaꞌan sajon nthauꞌna ixin kainxin chujni rukjan na̱ inaa chujni narua thi xruꞌin nchaꞌon tsjexin.
Kuthimejan ni judío kuexiꞌin kuyauthe choo na̱ ko binthendachro na̱:
—¿Kexreen ixin xii jiꞌi nchao ruchjaa ná nthauꞌe sunthe ná?
Jesús ndachro ngain na̱:
—Jaꞌan rindathjo ra ndua,
ixin ja̱ sintheꞌa ra nthauꞌna,
thi nthauꞌe thi Xii juixin ngajni,
ko siꞌa ra jnina,
jaꞌa ra chroꞌa rukjan ra inaa chujni narua thi xruꞌin nchaꞌon tsjexin.
Thi chujni jine nthauꞌna ko siꞌi jnina,
chujni mee nchao rukjan inaa chujni narua ko xruꞌin nchaꞌon tsjexin,
ko jaꞌan sinthaxechon chujni mee ngain thi nchaꞌon are ndatsjexin nunthe.
Ixin nthauꞌna mee thi ndua jine ni,
ko jnina,
mee thi ndua diꞌi ni.
Thi chujni jine nthauꞌna ko diꞌi jnina,
chujni mee jii ngajin ko jaꞌan riꞌi ngain chujni mee.
Ndudana,
ndo jichon,
jeꞌe ndo ruaꞌan na ndo,
ko jaꞌan richon ixin jeꞌe ndo,
mexinxin thi chujni sine na jaꞌan kai sechon ixin jaꞌan.
Ko jaꞌan thi niuthja juixin ngajni.
Ko jeꞌa inchin niuthja juine ni ndo dachriꞌa ra xrachrjen ko maski juine na̱ niuthja mee,
jeꞌe na̱ ndabinthegeꞌen na̱,
aro thi chujni jine niuthja jiꞌi,
chujni mee sechon kainxin nchaꞌon.
Kain jiꞌi kjuaago Jesús are beꞌe ngain niꞌngo Capernaum.
Are kain chujni bakao Jesús kuiꞌin na̱ jiꞌi,
ndachro na̱:
—Thi kjuagua ná xii jiꞌi anto tangi sithikaon ni,
¿kensen nchao sithikaon jiꞌi?
Ko Jesús kunuꞌe ixin chujni tedithikaonꞌa na̱ thi jeꞌe kjuaago ko ndachro:
—¿Achrjuinꞌa tunuꞌa ra ixin thi jaꞌan rindachrjan?
Mexinxin,
¿keꞌe ruxraxaon ra ja̱ rugikon ni ra jaꞌan,
thi Xii juixin ngajni,
sarukajiin nthi̱ꞌa̱ thi bariꞌi?
Espíritu thi nchegechon ni,
ko nthao xruꞌin renthe nthao.
Ko thi jaꞌan ndathjo ra,
mee Espíritu ko mee thi nchegechon ni.
Aro xra te kanxion ra xro xra dithikaonꞌa ra.
Ixin Jesús ubenuꞌe kekaa chujni bagithikaonꞌa,
ko kensen rukjaago jeꞌe ixin rutse na̱.
Ko ndachro:
—Mexinxin jaꞌan ndathjo ra ixin xruꞌin chujni nchao tsii ngajin,
ja̱ Ndudana tsiaoꞌa na̱.
Are maꞌo,
tsjé chujni bakao Jesús irueꞌa na̱ jeꞌe.
Kuthimejan Jesús banchiangiꞌi thi theyoo chujni bakao ko ndachro:
—¿Akai jaꞌa ra rinao ra satsji ra?
Aro Simón Pedro ndachro:
—Nchana,
¿ngain kensen tsji ná?
Jeꞌo thi Suixin nichja nchekjan ni inaa chujni narua ko xruꞌin nchaꞌon tsjexin.
Jaꞌan ná ubithikaꞌon ná ko nuna ná ixin Suixin thi Cristo,
thi Xeꞌen Ndo Dio,
ndo jichon.
Jesús ndachro:
—Jaꞌan kuinchiaꞌa ra jaꞌa ra xro theyoo ra,
ko ixinꞌa mee,
naa ra chujnii nchiijin ra.
Jesús ndachro jiꞌi ixin Judas Iscariote xeꞌen Simón,
naa thi theyoo chujni kuinchieꞌe Jesús ko jeꞌe thi rundachro ixin rutse na̱ Jesús.